楊子江觀風浪
作者：蘇舜欽
朝代：宋

paragraphs: 晚至瓜州渡，擊舟泊西灣。
日落暴風起，大浪得縱觀。
憑凌積石岸，吐吞天外山。
霹靂左右作，雪灑六月寒。
吁嗟至柔物，威壯不可干。
若爲神龍憑，氣勢非一端。
大艦失所操，翻覆如轉丸。
高山雖有路，轍險馬足酸。
居朝號安逸，重祿多憂患。
爭得清靜交，共騎雙翔鸞。
矯翅入赤霄，不見此險難。
奈何蚩蚩眾，共處天壤間。
因知古聖人，立法萬世安。
濟川作舟梁，鑄鼎窮神姦。
朝廷布禮度，粲粲莫可刪。
後來漸破壞，所向行路難。
兇邪得騁志，物命遭摧殘。
視此念古昔，杖藜空盤桓。